b'\n_START_ARTICLE_\nCerknica\n_START_SECTION_\nZgodovina\n_START_PARAGRAPH_\nPrazgodovinska poselitev je bila dokumentirana na obmo\xc4\x8dju Slivnice. Na Gradi\xc5\xa1\xc4\x8du (858 m) so bili odkriti ostanki suhega zidu. Najdbe kovancev dokazujejo obstoj naselbine tudi v rimski dobi. \xc5\xbdeleznodobne najdbe so bile izkopane pri \xc5\xbeupnijski cerkvi. V antiki se je prebivalstvo naselilo v ravninskem delu ob cesti Emona-Tarsatica. V bli\xc5\xbeini pokopali\xc5\xa1\xc4\x8da so bile odkrite rimske najdbe iz 1. in 2. stoletja. _NEWLINE_Ve\xc4\x8dje rimsko gradi\xc5\xa1\xc4\x8de je bilo na vzpetini Sinja gorica. Arheolo\xc5\xa1ka izkopavanja so pokazala obstoj ve\xc4\x8djega \xc5\xa1tevila \xc5\xbeganih grobov,  ki so bili oblo\xc5\xbeeni z opeko ali kamnitimi plo\xc5\xa1\xc4\x8dami. Med grobnimi pridatki prevladujejo kerami\xc4\x8dni in stekleni izdelki. Med kovinskimi predmeti je bilo najve\xc4\x8d \xc5\xbeeleznih ukrivljenih no\xc5\xbeev s ko\xc5\xa1\xc4\x8denimi ro\xc4\x8daji. Grobovi so iz 1. in 2. stoletja. Anti\xc4\x8dna naselbina se lahko lokalizira ob \xc5\xbeupnjiski cerkvi. Ob cerkvi so odkrili tudi slovanske grobove iz 10. in 11. stoletja in ostanke objekta, ki naj bi predstavljal sakralno stavbo iz 9. stoletja. \xc4\x8ceprav se cerkev prvi\xc4\x8d omenja leta 1265, je nastanek pra\xc5\xbeupnije mo\xc4\x8d postaviti v \xc4\x8das po letu 1040, ko je obmo\xc4\x8dje spadalo k oglejskemu patriarhu. Leta 1296 je bila Cerknica ena od treh oglejskih \xc5\xbeupnij \xc2\xbbna Krasu\xc2\xab. Leta 1395 jo je oglejski patriarh podelil kartuzijanskemu samostanu v Bistri, pozneje pa je bila last rodbine Haasberg s Planine._NEWLINE_V srednjem veku je bila pomembna obrt in trgovina s soljo. Tovorili so jo iz primorja po tovorni poti prek Lo\xc5\xbea ter Mene\xc5\xa1ije proti Ljubljani._NEWLINE_V 18. stoletju zgrajena cesta Vrhnika-Postojna in leta 1857 \xc5\xbeelezni\xc5\xa1ka proga Ljubljana-Trst sta Cerknico ob\xc5\xa1le. Poleg kmetijstva so bili obse\xc5\xbeni gozdovi v zaledju ter vodna energija Cerkni\xc5\xa1\xc4\x8dice osnova za \xc5\xbeagarstvo in lesno trgovino. Na tej osnovi je po drugi svetovni vojni nastala tovarna pohi\xc5\xa1tva Brest. Ta je pozneje razpadla na ve\xc4\x8d manj\xc5\xa1ih podjetji, ki so name\xc5\xa1\xc4\x8dena v industrijski coni v Podskrajniku, zahodno od naselja._NEWLINE_V mestu je ohranjenih nekaj klasicisti\xc4\x8dnih in secesijskih stavb. Na levem obrambnem stolpu je vzidana spominska plo\xc5\xa1\xc4\x8da pesniku in pripovedniku Jo\xc5\xbeetu Udovi\xc4\x8du. Na severni strani taborskega obzidja je s spominsko plo\xc5\xa1\xc4\x8do obele\xc5\xbeena rojstna hi\xc5\xa1a skladatelja in pevca Frana Gerbi\xc4\x8da. Ob glavni cesti je bil leta 1952 postavljen spomenik padlim borcem v 2. svetovni vojni, v \xc5\xbeupniji pa so postavljene farne spominske plo\xc5\xa1\xc4\x8de, na katerih so imena va\xc5\xa1\xc4\x8danov iz okoli\xc5\xa1kih vasi, ki so padli na protikomunisti\xc4\x8dni strani v letih 1942-1945._NEWLINE_Zahodno od kraja so vidne ru\xc5\xa1evine gradu Lo\xc5\xa1ko. Prvotno je bil last plemi\xc5\xa1ke dru\xc5\xbeine Palmburg, nekaj \xc4\x8dasa so ga imeli Auerspergi, od sredine 17. stoletja je bil last kartuzijanskega samostana Bistra, po njegovi ukinitvi pa ga je na dra\xc5\xbebi kupila dru\xc5\xbeina Galle.'